Mario Aurelio Poli

Mons. Mario Aurelio kardinál Poli (* 29. novembra 1947, Buenos Aires, Argentína) je argentínsky rímskokatolícky kňaz, biskup a kardinál, emeritný arcibiskup Buenos Aires a argentínsky prímas. Predtým bol pomocným biskupom v Buenos Aires v rokoch 2002 až 2008. V rokoch 2008 až 2013 bol diecéznym biskupom diecézy Santa Rosa. 

Pápež František, jeho predchodca v Buenos Aires, ho v roku 2014 vymenoval za kardinála.

 Život 
Mario Aurelio poli sa narodil 29. novembra 1947 v Buenos Aires v Argentíne. Je synom talianskych prisťahovalcov. Svoje filozofické a teologické štúdia začal v roku 1969 v seminári v meste Villa Devoto v Buenos Aires. Bakalársky titul v odbore sociálnych služieb získal na Pápežskej katolíckej univerzite v Argentíne. Za kňaza bol vysvätený 25. novembra 1978 kardinálom Juanom Carlosom Aramburu a dva roky viedol farnosť San Cyetano v meste Liniers v Buenos Aires.

V roku 1992 ho arcibiskup z Buenos Aires kardinál Antonio Quarracino vymenoval za riaditeľa Inštitútu povolaní „Saint Joseph“, miesta formácie budúcich kňazov. Bol profesorom cirkevných dejín a patrológie na Argentínskej katolíckej univerzite.

 Biskup 
Pápež Ján Pavol II. ho 8. februára 2002 vymenoval za pomocného biskupa v Buenos Aires a titulárneho biskupa diecézy Abidda. Za biskupa bol vysvätený 20. apríla toho istého roku arcibiskupom Buenos Aires kardinálom Jorge Mariom Bergogliom. Spolusvätiteľmi boli kardinál Juan Carlos Aramburu – emeritný arcibiskup z Buenos Aires a pomocní biskupi Mario José Serra, Joaquín Mariano Sucunza a Guillermo Rodríguez Melgarejo.

Správy o jeho vymenovaní za arcibiskupa v Buenos Aires prenikli do tlače 27. marca 2013, dva týždne po tom, čo sa tento post uvoľnil po zvolení Jorge Maria Bergoglia za pápeža Františka. Únik bol pre cirkevných predstaviteľov hanbou. Vatikán oznámil menovanie 28. marca 2013 a 20. apríla bol inštalovaný v metropolitnej katedrále Buenos Aires. Pállium prevzal z rúk pápeža Františka 29. júna 2013 v Ríme. Ujal sa aj úradu ordinára pre katolíkov orientálnych obradov v Argentíne, ktorý súčasný pápež František zastával od roku 1998. Za svoje biskupské heslo si zvolil („Concédeme Señor un corazón que escuche“) (v preklade: „Daj mi, Pane, počúvajúce srdce“)

Pápež Benedikt XVI. ho 24. júna 2008 vymenoval za diecézneho biskupa diecézy Santa Rosa. V argentínskej biskupskej konferencii bol členom komisie pre vzdelávanie a je predsedom biskupskej komisie pre katechézu a biblickú pastoráciu.

 Kardinál 
22. februára 2014 ho pápež František vymenoval za kardinála v konzistóriu v hodnosti kardinála – kňaza s titulárnym kostolom San Roberto Bellarmino, rovnako ako pápež František.

Dňa 19. februára 2014 bol vymenovaný za člena Kongregácie pre východné cirkvi a Pápežskej rady pre laikov. V roku 2014 predniesol homíliu na svätej omši v metropolitnej katedrále Buenos Aires pri príležitosti prvého sviatku národnej vlády. Citoval pápeža Františka a žiadal viac politického dialógu.

Dňa 11. novembra 2017 bol zvolený za podpredsedu Výkonnej komisie Argentínskej biskupskej konferencie, jeho funkčné obdobie trvalo do roku 2020. V súčasnosti (január 2023) je predsedom biskupskej komisie pre katolícku výchovu.

Pápež František 26. mája 2023 prijal jeho rezignáciu z dôvodu veku. Dňa 28. novembra toho istého roku pápež František prijal aj rezignáciu na úrad ordinára pre katolíkov východného obradu v Argentíne.

 Členstvo 
Je členom dikastérií Rímskej kúrie:
 Kongregácia pre východné cirkvi (od r. 2014)
 Kongregácia pre evanjelizáciu národov (od r. 2014)
 Dikastérium pre laikov, rodinu a život (od r. 2018)

 Referencie 

 Pozri aj 
 Zoznam žijúcich kardinálov
 Zoznam kardinálov vymenovaných pápežom Františkom

 Iné projekty 

 Zdroj 

Kategória:Argentínski kardináli
Kategória:Argentínski rímskokatolícki arcibiskupi
Kategória:Argentínske osobnosti talianskeho pôvodu